SKRIFTLIG FORESPØRGSEL E-0807/03

af Konstantinos Hatzidakis (PPE-DE) til Kommissionen

(17. marts 2003)

Om: Bekæmpelse af byggesjusk i Grækenland

Kommissionen nævner i sit svar på min forespørgsel (P-1270/02(1)) om byggesjusk i Grækenland, at den endnu ikke har modtaget svar fra de græske myndigheder, hvad angår resultaterne af de skridt, der er taget i forbindelse med sagerne i kategori 2 og 3. I samme svar henviser Kommissionen endvidere til et svar på en tidligere forespørgsel (E-1894/01(2)) vedrørende underretning af Det Europæiske Kontor for Bekæmpelse af Svig om byggesjusk i forbindelse med projekter, der modtager støtte fra den anden fællesskabsstøtteramme på grundlag af forordning (EF) 1681/94(3).

Kommissionen bedes oplyse følgende:

- Råder Kommissionen over nyere oplysninger om antallet af tilfælde med byggesjusk i Grækenland?

- Er Kommissionen blevet underrettet om de faktiske resultater i sagerne vedrørende byggesjusk i kategori 2 og 3, og hvis ja, hvad var resultaterne?

- Har de græske myndigheder i henhold til forordning (EF) 1681/94 af 11. juli 1994 sendt nogen meddelelser udover den der nævnes i svaret på forespørgsel (E-1894/01) til Det Europæiske Kontor for Bekæmpelse af Svig om uregelmæssighederne og tilbagekrævningen af uberettiget udbetalte beløb som led i finansieringen fra Strukturfondene samt om opbyggelsen af et informationssystem på dette område?

(1) EFT C 28 E af 6.2.2003, s. 92.

(2) EFT C 134 E af 6.6.2002, s. 5.

(3) EFT L 178 af 12.7.1994, s. 43.

Svar afgivet på Kommissionens vegne af Michel Barnier

(5. maj 2003)

Det ærede medlem stiller tre spørgsmål:

1. Kommissionen har nu modtaget kontrolerklæringer for alle operationelle programmer, der indgår i den anden ESFR, hvoraf de fleste indgik ved udgangen af marts 2003. I disse erklæringer indgår der en liste over offentlige arbejder i kategori ii), hvorom de græske myndigheder attesterer, at der er taget de fornødne skridt, enten fordi der er foretaget justeringer af de udførte arbejder, eller fordi entreprenørerne er blevet pålagt passende finansielle sanktioner. I nogle andre tilfælde siger man, at der vil blive taget de fornødne skridt inden for tre måneder. Kommissionens tjenestegrene vil gennemgå disse erklæringer som led i den afsluttende kontrol.

2. Hvad angår operationelle programmer i perioden 2000-2006, forsikrer Kommissionen det ærede medlem om, at de kvalitative aspekter af de projekter, der medfinansieres gennem ESFR III, er blevet kontrolleret grundigt ved de undersøgelser, der er foretaget af revisionstjenesterne, senest i november 2002. Da de græske myndigheder stadig er ved at gennemgå de indledende resultater af disse undersøgelser, er det dog for tidligt at drage konklusioner.

3. I henhold til Kommissionens forordning (EF) nr. 1681/94 af 11. juli 1994(1) gav de græske myndigheder frem til december 2002 OLAF meddelelse om enogfyrre tilfælde i forbindelse med ESFR II, hvor der var meget alvorlige mangler (tilfælde i kategori iii). For nylig meddelte de græske myndigheder OLAF, at de 41 tilfælde efter en supplerende kontrol foretaget af ESPEL er blevet klassificeret som følger: 28 tilfælde i kategori iii, 9 tilfælde i kategori ii og 4 tilfælde i kategori i.

(1) EFT L 179 af 12.7.1994.